Her er fagforeningens anbefaling til dig, hvis du får en arbejdsskade, eller er kommet ud for en arbejdsulykke:
Kontakt din læge så hurtigt som muligt. Lægens dokumentation er vigtig i det videre forløb. Det er ofte nødvendigt med flere lægebesøg til dokumentation af, hvordan skaden udvikler sig.
Kontakt din tillids- og eller arbejdsmiljørepræsentant med det samme, dels for at få hjælp til at sikre, at arbejdsskaden bliver anmeldt, dels for at sørge for, at der bliver rettet op på sikkerheden på arbejdspladsen, hvis der er behov for det. Hvis du ikke har en tillids- eller arbejdsmiljørepræsentant, så kontakt din fagforening i stedet.
Din arbejdsgiver har pligt til at anmelde arbejdsskaden til Arbejdstilsynet og din arbejdsgivers forsikringsselskab. Og hvis det er en ulykke, skal det ske inden 9 dage. Lad dig ikke overtale af arbejdsgiveren til at undlade at anmelde. Først, når du har fået en skriftlig bekræftelse fra arbejdsgivers forsikringsselskab eller Arbejdsmarkedets Erhvervssikring, kan du være sikker på, at anmeldelsen er modtaget. Det er derfor ikke godt nok, at din arbejdsgiver mundtligt har sagt til dig, at arbejdsskaden er anmeldt.
Lad din fagforening tjekke anmeldelsen. Hvis din arbejdsskadeanmeldelse ikke er udfyldt korrekt, kan det betyde, at du mister retten til godtgørelse og erstatning.
Overhold alle aftaler, besvarelser, undersøgelser, prøvninger og vurderinger. Det kan være belastende og hårdt, men jo mere du samarbejder, jo større chance har du for at vinde en arbejdsskadesag.
Brug din fagforening, som kan vurdere, om din arbejdsskade er af sådan en art, at der er gode chancer for at få skaden anerkendt som en arbejdsskade og dermed også eventuelt være berettiget til godtgørelse eller erstatning. Jo tidligere, din fagforening kommer ind i sagen, jo bedre er det.
Hav tålmodighed og lad dig ikke slå ud. Desværre er det sådan, at behandlingen af stort set alle arbejdsskadesager tager år.